DREIT ร้อง “ก.ล.ต.” ขอผ่อนผันประเมินมูลค่า “ดุสิตธานี มัลดีฟส์” หลัง “โควิด” กระทบเดินทาง
DREIT ร้อง "ก.ล.ต." ขอผ่อนผันประเมินมูลค่า "ดุสิตธานี มัลดีฟส์" หลัง "โควิด" กระทบเดินทาง ไม่สามารถเเข้าสำรวจทรัพย์สินในต่างประเทศได้
31 มี.ค. 2564

ทรัสต์เพื่อการลงทุนในอสังหาริมทรัพย์และสิทธิการเช่าดุสิตธานี หรือ DREIT เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า จากสถานการณ์การแพร่ระบาดของโรคติดเชื้อไวรัสโคโรนา 2019 (โรค COVID-19) หลายประเทศทั่วโลก ทั้งนี้เพื่อควบคุมการแพร่ระบาดของโรค COVID-19 ในประเทศไทย ภาครัฐจึงได้ออกมาตรการกำหนดให้ผู้เดินทางเข้าประเทศจะต้องถูกกักตัว (State Quarantine) อย่างน้อย 14 วัน ซึ่งทำให้ผู้ประเมินมีข้อจำกัดในการเดินทางเข้าสำรวจทรัพย์สินในต่างประเทศ และอาจมีความเสี่ยงจากการติดเชื้อในระหว่างการเดินทางเข้าสำรวจทรัพย์สิน อีกทั้งสถานการณ์การแพร่ระบาดของโรค COVID-19 ยังส่งผลกระทบต่อผลการดำเนินงานของ โรงแรมดุสิตธานี มัลดีฟส์
โดยโรงแรมดุสิตธานี มัลดีฟส์ มีกำไรจากการดำเนินงานก่อนหักต้นทุนทางการเงิน ภาษีค่าเสื่อมราคาและค่าตัดจำหน่าย (EBITDA) สำหรับงวด 12 เดือนสิ้นสุดวันที่ 31 ธันวาคม 2563 เท่ากับ 2.69 ล้านดอลลาร์สหรัฐ ลดลงจากช่วงเดียวกันของปีก่อนร้อยละ 73.21 อย่างไรก็ดี กองทรัสต์ DREIT ยังคงได้รับค่าเช่าคงที่จากผู้เช่าทรัพย์สินตามสัญญาเช่า
ทั้งนี้ ด้วยเหตุข้างต้น บริษัท ดุสิตธานี พร็อพเพอร์ตี้ส์ รีท จำกัด (บริษัทฯ หรือ ผู้จัดการกองทรัสต์) ในฐานะผู้จัดการกองทรัสต์ของทรัสต์เพื่อการลงทุนในอสังหาริมทรัพย์และสิทธิการเช่าดุสิตธานี (กองทรัสต์ DREIT) จึงได้ดำเนินการขอผ่อนผันการประเมินมูลค่าอสังหาริมทรัพย์โรงแรมดุสิตธานี มัลดีฟส์ ที่กองทรัสต์ DREIT เข้าลงทุนไปยังสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยปัจจุบัน ก.ล.ต.อยู่ระหว่างการพิจารณาอนุมัติคำขอดังกล่าว
สำหรับทรัพย์สินที่ตั้งอยู่ในประเทศไทย ผู้จัดการกองทรัสต์ อยู่ระหว่างดำเนินการให้มีการประเมินทรัพย์สิน คือ โรงแรมดุสิตธานีลากูน่า ภูเก็ต โรงแรมดุสิตธานีหัวหิน และโรงแรมดุสิตดีทูเชียงใหม่ โดยหากรายงานการประเมินมูลค่าทรัพย์สินจัดทำแล้วเสร็จ ผู้จัดการกองทรัสต์จะเปิดเผยให้แก่ผู้ถือหน่วยทรัสต์ทราบในลำดับถัดไป